Frode Sørensen (S), 2005-05-19:
Det gælder børnene i skolen, og det gælder os, der er kommet op i de voksnes rækker.
Man ved jo aldrig, hvornår man pludselig står i en situation, hvor en person i forbindelse med sygdom eller ulykke har behov for akuthjælp.
Derfor er vi af den opfattelse, at betingelsen for at starte på køreskoleundervisning skal være, at man har bestået et grundlæggende kursus i førstehjælp.
Jeg vil gerne sige, at vi finder en løsning på det her.
Det er ikke afgørende, om det er sådan her, eller det er sådan, som hr. Kim Christiansen var inde på, at det er i forbindelse med teoriundervisningen.
Men det finder vi en ordning på.
For øjeblikket ved vi, at der findes mange førstehjælpskurser i ungdomsskolerne, på aftenskolerne og i regi af oplysningsforbundene.
Vi har også hørt om det forsøgskursus, der kører hos ASF på Fyn.
Dansk Røde Kors har også meget i den retning her.
Vi finder, at det er et alment vigtigt samfundshensyn, at så mange borgere som muligt er i stand til umiddelbart at kunne yde den grundlæggende førstehjælp til personer, som er involveret i ulykker.
Derfor vil jeg da gerne sådan lige tage fat i noget, som hr. Karsten Nonbo sagde.
Han er lidt usikker på – og det er jeg lidt overrasket over, for jeg ved, at hr. Karsten Nonbo kommer fra politiet – om man ikke ved at tage et grundlæggende førstehjælpskursus kan være dårligere stillet, end hvis man ikke havde taget det, fordi man kan være usikker på, hvad man skal gøre.
Vi vil alle sammen komme ud for, at nogle, som har lært sig et eller andet, bliver usikre.
Men det kan jo også være, at det er usikkerhed, som gør, at de ikke går i gang med det, for de har fået det at vide.
Jeg tror, at det er endnu værre, hvis nogen går i gang med eksempelvis hjertemassage, hvis de ikke har fået noget kendskab til den side af sagen her.
Men det finder vi også ud af.
Jeg vil gerne kvittere ministeren for de pæne ord, der blev sagt om det her.
Jeg har noteret mig de ASF-kurser, de er også nævnt af andre ordførere, som kører på Fyn.
Vi må prøve at se, om vi allerede nu kan finde ud af, hvornår vi kan få noget at vide om dem.
Men jeg er ganske overbevist om, at det, der vil komme ud af det, vil være, at man absolut synes fra ASF’s side, at det er en god ordning, og at man vil have gode erfaringer med det.
Lige til hr. Kim Christiansen
en gang til, og det er også til hr. Simon Ammitzbøll: Jeg tror, at vi finder en løsning på, hvor vi skal placere det, men det, jeg også gerne vil sige, er, at jeg tror, at motivationen for at gennemføre det her er meget stor hos unge mennesker, hvis de skal gøre det, før de sætter nøglen i tændingen og begynder at køre.
Det er fint, og det er udmærket, men vi må så også være med til at sikre, at de gør det her.
Jeg tror, at det var fru Line Barfod, der var inde på, at udbuddet måske er for lille.
Jeg har diskuteret det med Dansk Røde Kors, og udbuddet i dag er for lille, men det er muligt – det vil selvfølgelig kræve en vis periode – at regionalisere det rundtomkring, for det skal selvfølgelig ikke være sådan, at de, der skal gennemføre det her, skal rejse fra det sydlige Jylland til det nordlige Sjælland.
Det må vi finde ud af.
Men tak for en god debat.